Bya BENJAMIN SSEBAGGALA, PADDY BUKENYA , MARY NAKIBAKE, SAMUEL KANYIKE, JOHNBOSCO SERUWU
KAWEEFUBE w’okuwandiika Bannayuganda okufuna densite y’eggwanga akyetobeseemu kigoye weezinge. Gavumenti yataddewo emyezi ena okumaliriza okuwandiisa bannansi naye ekiseera ekyo kinaamala?
Omuntu ataabeere na densite mu 2016 tagenda kukkirizibwa kukuba kalulu ate mu 2017 omuzadde nga talina densite omwana we tagenda kuweebwa kifo mu UPE.
Pamela Ankunda, omwogezi wa Minisitule y’ensonga z’omunda yagambye nti entandikwa tebeera nnyangu, baakimanya nti wasobola okubeerawo ebiremesa okuwandiisa bannansi, naye bajja kulongoosa ng’eno bwe babawandiisa.
Pulezidenti Museveni ku Ssande lwe yalangiridde mu butongole nti Bannayuganda bonna okuva ku myaka 16 balina okwewandiisa okufuna densite . Kyokka abakugu abamu bagamba nti densite y’eggwanga si ye kaadi y’okulonda.
Omulabirizi w’e Namirembe, Wilberforce Kityo Luwalira yasinzidde mu kkanisa e Namirembe ku Ssande n’akubiriza abantu bonna okujjumbira okwewandiisa bawagire enteekateeka eno kubanga yaakuyamba okumanya ebikwata ku bantu Gavumenti esobole okubateekerateekera obulungi.
EBYETAAGISA OMUNTU OKWEWANDIISA
Kkaadi y’obuzaale (birth certificate), tikiti ya batisimu, satifikeeti y’obufumbo, endagiriro y’ekitundu gy’ova, ennaku z’omwezi kwe wazaalirwa, omulimu gw’okola ne kye wakugukamu, amannya ga balo oba mukyala wo, amannya ga bazadde bo n’ebibakwatako era minisitule ekakasa nti bino byonna bikolebwa okukakasa oba omuntu awandiikibwa Munnayuganda mutuufu.
Densite eyamba ki?
- Ekuyambako okumanya bantu ki abali mu ggwanga n’emirimu gye bakola.
- Okufuna amawulire amatuufu agakwata ku bannansi ba Uganda.
- Pulezidenti Museveni yagambye nti densite egenda kuyambako okumalawo okubba obululu ng’okulonda emirundi ebiri.
Ab’e Ntebe nga beewandiisa okufuna densite.
Yayongeddeko nti omuntu yenna eyeewandiisizza ne bw’anaabeera afunye obuzibu ng’okugwa ku kabenje kigenda kubeeranga kisoboka okumanya ebimukwatako era afune obujjanjabi obutuufu.
Kaadi eno yaakuyambako ab’ebyokwerinda okulondoola abamenyi b’amateeka ng’abantu abaakuba bbomu e Lugogo singa baali bawandiike poliisi yandiyanguyiddwa okubalondoola era bwe kyandibadde ne kw’abo abaafunirayo obuzibu.
‘Okwewandiisa kulungi naye Oluzungu!’
SSEMATEEKA wa Uganda n’etteeka erirambika obutuuze n’okulung’amya abayingira n’okufuluma Uganda alambika omutuuze wa Uganda y’ani? Kiki kye nneetaaga okukakasa obutuuze bwange?
Emitendera ena (4) egigobererwa mu kwekenneenya obutuuze ne biki ebitusuubirwa mu muntu mu nteekateeka eno.
Okubeera omutuuze ng’oyita mu buzaale, omuntu alina okuba nga yazaalibwa mu Uganda era ng’omu ku bazadde be oba bajjajjaabe bagwa mu limu ku mawanga ga nnansangwa mu ggwanga era nga yali abeera mu Uganda, okutandika ne February 1, 1926.
Omuntu azaaliddwa mu Uganda oba wabweru waayo, kyokka ng’omu ku bazadde be oba bajjajjaabe ekiseera we yazaalirwa (awandiisibwa) yali mutuuze wa Uganda.
Omwana ali wansi w’emyaka etaano (5) asangibwa mu Uganda nga bazadde be abamanyiddwa naye atwalibwa nga Munnayuganda okuyita mu buzaale.
Obutuuze obulala kuliko obutuuze okuyita mu kwewandiisa, obutuuze okuyita mu bbanga omuntu ly’amaze mu Uganda era waliwo obutuuze obw’emirundi byona minisitule y’ensonga z’omunda mu ggwanga yazirambise mu kirango ekyafulumidde mu Bukedde April 10 2014.
Owapoliisi ng’alaga bw’ossaako ekinkumu.
EBIZIBU EBYETOBESE MU DENSITE
Ebitundu bingi omulimu gwatambudde kasoobo olw’ensonga ez’enjawulo:
- Ebitundu ebisinga obungi ebikozesebwa nga kompyuta ne kamera bazituusizza kikeerezi, baaluddewo okubiyunga awala baagenze okutandika ne bizimeera ne bivaako.
- Ebitundu bya Busoga aba LC baabadde baggya ku bantu ssente okubawa ebiwandiiko ebibasobozesa okwewandiisa era akulira omulimu guno mu kitundu Joseph Kaggwa n’abalabula okukikomya bunnambiro.
- Ffomu abantu ze balina okujjuza ziri mu Lungereza ekyavuddeko abantu abamu okulemererwa okuzijjuza era abamu baasabye bazibakubireko ne mu nnimi ennansi basobole okukola kye bategeera obulungi.
- Ebibuuzibwa bingi ate nga bangi tebalina biddibwamu naddala okutankana obuzaale oba ebikwata ku bazadde.
- Embeera y’obudde ekosa omulimu kubanga bangi ku bawandiika beewogoma ku mbalaza oba wansi w’emiti nga mu biseera eby’enkuba tebasobola kukola n’omusana omungi gubakosa.
- Abantu tebaasomeseddwa kimala bangi tebamanyi kyakukola era mu bitundu ebimu bwe baabawadde ffoomu z’okujjuza ne bazitwala eka ne bazitereka.
ABAMU TEBABIMANYANGAKO
Ab’e Buyiga- Kammengo mu Mpigi baawuniikirizza omubaka waabwe. Amelia Kyambadde bwe yagenzeeyo okubategeeza ebifa mu Palamanti ne bamutegeeza nti eby’okwewandiisa okufuna densite tebabimanyi.
Amelia yasoose kwogera n’akubiriza abantu okwewandiisa nga tebabitegeera we yababuulizza oba abakulembeze baabwe tebabigamba ne baleekaanira wamu nti, tetubiwulirangako.
Yalagidde aduumira poliisi e Mpigi okusitukiramu akole omulimu guno.
Baamuloopedde nti Abakongo bangi mu kitundu ate ng’abakulembeze batya okubagambako ne basaba babatunuulire n’eriiso eryogi kubanga bajja kujjumbira okwewandiisa ng’ate tebasaanidde.
Abantu nga bagabirwa oomu ez’okujjuzaamu.
KKAMERA NTONO E KIBOGA
Ebifo ebimu abantu baagenze okwewandiisa nga tewali kkamera kyokka ne bagenda mu maaso ne babawandiika olwo abali ku mulimu ne babategeeza nti bajja kubayita baddeyo nga bafunye kkamera babakube ebifaananyi.
DISO Moses Tumwebaze ye yagguddewo okwewandiisa ku ssaawa nga 7:00 ez’omu ttuntu kyokka ng’abantu tebajjumbidde bulungi ate mu Bamusuuta Ward awataabadde kkamera era abali ku mulimu gw’okuwandiika bagamba nti babategeezezza nti disitulikiti yafunye kkamera 35 zokka.
‘Ebikozesebwa bituuka kikeerezi’
ABANTU baakedde okugenda mu bifo mu miruka gye balina okwewandiisiza kyokka baatuuseeyo ng’ebifo bikalu ekyavuddeko abamu okwekyawa ne bagenda nga tebeewandiisizza era akulira enteekateeka eno mu disitulikiti , Harriet Kashagire yagambye nti ebikozesebwa byazze kikeerezi.
Wabula agamba nti mu bibuga nga Wobulenzi, Bombo, Luweero ne Katikamu waabaddeyo okuwandiika e Kavule, Luweero South East, Wobulenzi Central, Tweyanze, Buyuki ne Kikoma oluvannyuma omulimu gwatandise ne gutambula bulungi naye ng’abantu baabadde batono.
Abamu tebeewandiisizza olw’okutankana obuzaale bwabwe ate olulala ebyuma ne birwawo okutandika okukola.
E Kabowa, waliwo abagezigezi abagguddewo ofiisi, okukujjuliza ffoomu eno osasula wakati wa 3,000/- ne 5,000/-!
TEBALINA BIKOZESEBWA
We bwazibidde ku Lwokubiri ng’abifo bina ebyategekeddwa okuwandiikiramu abantu mu Lukaya Town Council kimu kyokka ekya Magezi-Kizungu kye kifunye ebikozesebwa ate kompyuta gye babawadde yasoose kwesiba.
Charles Yiga eyakulidde omulimu yagambye nti emiruka emirala gye bagenda okuwandiikiramu kuliko Central, Kaliro ne Bajja era abantu baabadde bajjumbidde okujja ebyuma bye byabaggyeemu n’agamba nti abantu bakaluubiriziddwa okwanukula ebibuuzo kubanga biri mu Lungereza.
Ssentebe wa Master Cell, Hajji Ediriisa Kayemba yagambye nti abafumbo bakaluubiriziddwa okujjuza ffoomu kubanga babasaba namba ya satifikeeti kyokka abasinga si bampeta tebalina satifukeeti ya bufumbo.
ATAABE NA KAADI MU 2017
Omwogezi wa minisitule y’ensonga z’omunda mu ggwanga, Pamela Ankunda yategeezezza nti okwewandiisa kwa bwereere, kuganda kuyamba abantu okufuna densite eziriko ebibakwatako ng’oyo anaabeera tagirina we gunaatuukira mu 2017 omwana we tagenda kuweebwa kifo mu UPE era tagenda kukuba kalulu mu 2016.
Paul Bukenya, omwogezi w’akakiiko k’ebyokulonda agamba nti ebitongole ebyo byonna byetaaga ebikwata ku bantu kyokka nga bui kitongole bye kyetaaga tebifaanagana na bya kirala ky’ova olaba nga baleese foomu empanvu okusobola okufuna ebikwata ku bantu byonna ekiseera kituuke ng’omuntu bw’agenda okufuna pasipooti bakebera bukebezi mu kompyuta.
run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn mri_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn